6.9.2022
SK
Úradný vestník Európskej únie
C 342/199 Štvrtok 17. februára 2022
Osobitné výzvy v oblasti ľudských práv Ochorenie COVID-19 34. zdôrazňuje, že pandémia ochorenia COVID-19 výrazne posilnila súčasné trendy neliberálnych demokracií a autoritárskych režimov, ktoré oslabujú demokraciu; vyjadruje poľutovanie nad tým, že tieto režimy zneužívajú epidemiologickú krízu na ďalšie potláčanie slobody prejavu, zhromažďovania a náboženského vyznania a viery obmedzovaním fungovania demokratických inštitúcií a potláčaním prejavov nesúhlasu vrátane obmedzovania slobody médií online aj offline a útočenia na kritikov a oznamovateľov ohováračskými kampaňami; rovnako vyjadruje poľutovanie nad skutočnosťou, že tieto režimy tiež diskriminovali marginalizované skupiny, najmä pôvodné obyvateľstvo a iné menšiny, vo veľkom rozsahu využívali nástroje dohľadu, viedli dezinformačné kampane, obmedzovali prístup k informáciám, najmä z pluralitných a nezávislých médií, prostredníctvom celoplošných odstávok internetu, obmedzovania šírky prenosového pásma a blokovania obsahu, zavádzali núdzové opatrenia bez jasných kritérií na ich zrušenie, obmedzovali demokratický priebeh volieb a uplatňovali selektívny prístup k zdravotnej starostlivosti ako prostriedok diskriminácie určitých skupín obyvateľstva; 35. uznáva dôležitú úlohu, ktorú zohrávajú obhajcovia ľudských práv v reakcii na ochorenie COVID-19 tým, že preberajú množstvo nových úloh popri svojej každodennej práci v oblasti ľudských práv, a to napriek značným a neprimeraným rizikám, ktorým čelia; so znepokojením konštatuje, že vlády na celom svete využili pandémiu ako príležitosť zamerať sa špeciálne na obhajcov ľudských práv tým, že ich odmietali prepustiť z väzenia, predlžovali ich zadržiavanie na samotkách, obmedzovali väzenské návštevy a odsudzovali ich na základe vykonštruovaných obvinení pri pojednávaniach za zatvorenými dverami; 36. zdôrazňuje, že pandémia ochorenia COVID-19 mala negatívny vplyv na hospodárske a sociálne práva vo väčšine krajín sveta, pričom zdravotná a následná hospodárska kríza spôsobila nárast nerovnosti v rámci krajín a medzi nimi; odsudzuje neustále pokusy orgánov zatajovať pred medzinárodnými vyšetrovateľmi dôležité informácie o pôvode a šírení ochorenia COVID-19; zdôrazňuje veľmi nepriaznivý vplyv pandémie ochorenia COVID-19, ktorá neprimerane zasiahla skupiny v zraniteľnej situácii vrátane žien, LGBTIQ osôb, chudobných, detí, osôb so zdravotným postihnutím, migrantov, utečencov, žiadateľov o azyl, menšín z hľadiska náboženstva, viery atď., neformálnych pracovníkov a väznených alebo zadržiavaných osôb; zdôrazňuje, že skupiny v zraniteľných situáciách sú takisto viac zasiahnuté nepriaznivými hospodárskymi a sociálnymi dôsledkami pandémie, ako aj obmedzeniami v prístupe k zdravotnej starostlivosti a vzdelávaniu; so znepokojením berie na vedomie nárast neznášanlivosti, diskriminácie a nenávistných prejavov voči niektorým skupinám v zraniteľných situáciách, najmä voči menšinovým skupinám, ako aj obmedzovania základných slobôd; 37. zdôrazňuje, že EÚ by mala posilniť svoju podporu pri riešení nepriaznivých dôsledkov pandémie ochorenia COVID-19, najmä pre skupiny v zraniteľných situáciách; na tento účel vyzýva EÚ, aby urýchlene zintenzívnila svoje úsilie o odstránenie alarmujúcej nerovnováhy v celosvetovej distribúcii vakcín, a tým splnila svoj predchádzajúci záväzok podporovať vakcínu proti ochoreniu COVID-19 ako celosvetový verejný statok, a to okrem iného prostredníctvom transferu technológií a posilnenia miestnej výroby, napríklad aj vďaka spoločnému technologickému fondu pre COVID-19 (C-TAP), s cieľom zabezpečiť, aby boli vakcíny k dispozícii, prístupné a cenovo dostupné pre maximálny počet ľudí; zdôrazňuje, že je dôležité podporovať posilňovanie systémov vzdelávania a zdravotnej starostlivosti, aby boli odolné voči budúcim hrozbám; naliehavo žiada EÚ a jej členské štáty, aby zvýšili financovanie na poskytovanie základných služieb verejného zdravotníctva; v tejto súvislosti zdôrazňuje význam sociálnej ochrany; na tento účel požaduje väčšiu podporu inovačných technológií, pričom víta reakciu Tímu Európa; uznáva právo na telesné a duševné zdravie, ktoré je v mnohých krajinách aj naďalej predmetom stigmy a diskriminácie, a zdôrazňuje, že pandémia ochorenia COVID-19 odhalila obrovské zanedbávanie poskytovania starostlivosti o duševné zdravie;
Obhajcovia ľudských práv 38. oceňuje dôležitú prácu vykonávanú všetkými obhajcami ľudských práv na celom svete, niekedy za najvyššiu cenu, a využíva túto príležitosť na uznanie príspevku všetkých obhajcov ľudských práv k hnutiu za ľudské práva; opakuje, že obhajcovia ľudských práv sú často jediní partneri, ktorí sú schopní vykonávať monitorovanie na mieste a ochranu ľudských práv na územiach, ktoré sú napríklad okupované alebo anektované, najmä v určitých oblastiach s nevyriešenými konfliktmi, kde medzinárodné spoločenstvo aj EÚ majú obmedzenú schopnosť zapojenia; 39. je vážne znepokojený neistou situáciou obhajcov ľudských práv a vyjadruje poľutovanie nad skutočnosťou, že sú obeťami rastúceho násilia vrátane cieleného zabíjania; poukazuje na to, že niektoré krajiny majú obzvlášť znepokojivé výsledky, pokiaľ ide o prenasledovanie, obťažovanie, zastrašovanie, únosy a mimosúdne zabíjanie obhajcov ľudských práv; zdôrazňuje mimoriadne vážnu situáciu obhajcov ľudských práv žien, pracujúcich, environmentálnych ľudských práv a ľudských práv pôvodného obyvateľstva, ktorú ešte zhoršila pandémia ochorenia COVID-19; vyjadruje poľutovanie nad